KOMISIJOS REGLAMENTAS (EB) Nr. 1044/2005
2005 m. liepos 4 d.
iš dalies keičiantis Reglamentą (EB) Nr. 2808/98 dėl perskaičiavimo kurso operacinio įvykio nustatymo pagalbai, taikomai pagal Reglamentą (EB) Nr. 1782/2003, ir iš dalies keičiantis Reglamentą (EB) Nr. 1973/2004
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. gruodžio 15 d. Tarybos reglamentą (EB) Nr. 2799/98, nustatantį žemės ūkio politikos priemones dėl euro (1), ypač į jo 9 straipsnį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies pakeičiantį Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (2), ypač į jo 145 straipsnio c punktą,
kadangi:
(1)
Reglamentu (EB) Nr. 1782/2003 įsteigiama tiesioginės pagalbos, kuri skiriama pagal bendrosios išmokos paraišką ir kurios suma visada nurodoma eurais, sistema.
(2)
Nebuvo nustatyti Reglamente (EB) Nr. 1782/2003 numatytų tam tikrų pagalbų perskaičiavimo kurso operaciniai įvykiai, reikia nustatyti vienodą operacinį įvykį, tiesiogiai susijusį su pagalbos gavėjų pateikta paraiška. Siekiant skaidrumo ir nuoseklumo gavėjų atžvilgiu, toks operacinis įvykis turėtų būti nustatytas kuo artimesnis išmokos, įsteigtos pagal prieš tai minėtą reglamentą, datai; siekiant perskaičiavimo kurso taikymo kontrolės paprastumo ir efektyvumo, toks operacinis įvykis turėtų būti nustatytas prieš prasidedant biudžetiniams metams, per kuriuos išmokamos išmokos.
(3)
Todėl reikėtų nustatyti perskaičiavimo kursą lemiantį vienodą operacinį įvykį, taikomą visoms pagal Reglamentą (EB) Nr. 1782/2003 skiriamoms pagalboms, iš dalies pakeičiant 1998 m. gruodžio 22 d. Komisijos reglamentą (EB) Nr. 2808/98, nustatantį išsamias žemės ūkio pinigų politikos sistemos taikymo taisykles eurui žemės ūkyje (3), ir panaikinti visas galiojančias nuostatas dėl operacinių įvykių, numatytas Reglamento (EB) Nr. 1782/2003 taikymo reglamentuose.
(4)
Siekiant pranešti apie taisyklių pasikeitimą ūkio subjektams likus pakankamai laiko iki išmokų mokėjimo pradžios, reikėtų numatyti, kad šis reglamentas įsigalios 2005 m. rugpjūčio 1 d.
(5)
Kai kurie operaciniai įvykiai 2005 metams jau yra nustatyti ankstesnei už 2005 m. rugpjūčio 1 d. datai, taigi reikėtų laikinai numatyti, kad šie operaciniai įvykiai galiotų 2005 metais.
(6)
Todėl reikėtų iš dalies pakeisti Reglamentą (EB) Nr. 2808/98 ir 2004 m. spalio 29 d. Komisijos reglamentą (EB) Nr. 1973/2004, nustatantį išsamias Tarybos reglamento (EB) Nr. 1782/2003 nuostatų dėl to reglamento IV ir IVa antraštinėse dalyse numatytų paramos schemų ir atidėtos žemės naudojimo žaliavoms auginti taikymo taisykles (4).
(7)
Šiame reglamente numatytos priemonės atitinka atitinkamų vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2808/98 4 straipsnis iš dalies keičiamas taip:
1)
1 dalis keičiama taip:
„1. Skiriant Reglamento (EB) Nr. 1782/2003 (5) I priede numatytas paramos schemas, perskaičiavimo kursą, lemiantis operacinis įvykis yra tų metų, už kuriuos teikiama pagalba, spalio 1 d.
2)
3 dalis keičiama taip:
„3. Taikant 2 dalį naudotinas perskaičiavimo kursas lygus perskaičiavimo kursų, taikomų mėnesį, einantį prieš operacinį įvykį, vidurkiui, apskaičiuotam pro rata temporis. Perskaičiavimo kursų vidurkį Komisija nustato mėnesio, einančio po operacinio įvykio, metu.“.
2 straipsnis
Reglamento (EB) Nr. 1973/2004 21 straipsnio 3 dalis, 86 ir 128 straipsniai, susiję su operacinio įvykio perskaičiavimo kurso nustatymu ir (arba) dėl perskaičiavimo kurso apskaičiavimo taisyklėmis dėl pagalbos auginant krakmolines bulves, dėl išmokų už avis ir ožkas ir dėl išmokų už jautieną, panaikinami.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2005 m. rugpjūčio 1 d. Vis dėlto, toms Reglamento (EB) Nr. 1782/2003 I priede nurodytoms paramos schemoms, kurioms perskaičiavimo kursą lemiantis operacinis įvykis 2005 metams buvo nustatytas iki 2005 m. rugpjūčio 1 d., taip nustatytas operacinis įvykis taikomas 2005 metais.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. liepos 4 d.